Jongmense kan net vir kultuurerfenis opstaan as hulle dit ken | Maroela Media
Hier is die opvolgbrief van Afrikaners, skrik wakker uit jul winterslaap.
Is jy Afrikaans? Is jy 'n Afrikaner? Wat doen jy vir Afrikaans en Afrikaners? Jammer, maar om net kommentaar te lewer op Facebook, Twitter en Media24 tel nie as "iets doen nie". Ja dit is nodig, maar eerlikwaar, wat bereik dit?
Ek het 'n idee. Wat van jy begin jou kinders en hul vriende stories vertel van die Tweede Vryheidsoorlog, of van die dapper Racheltjie de Beer en Wolraad Woltemade? Indien jy 'n onderwyser is, begin die kinders vertel van die geskiedenis wat uit hul boeke gelaat word. Nou die dag vra ek 'n vriend van my of hy weet wat Geloftedag is. Hy antwoord my heel vriendelik dat hy eens op 'n tyd geweet het, maar vra of ek hom asseblief kan herinner. Ons geslag ken nie meer die storie van Bloedrivier nie, wat nog te sê van die Gelofte van 16 Desember 1838. Ons het as 'n volk die gelofte van daardie dag verbreek omdat ons nie meer, soos dit in die gelofte lui, ons nageslag vertel van wat daardie dag gebeur het nie. Ons kerke is leeg op dié dag wat ons aan God beloof het om te eer as 'n Sabbat.
Ons kan nie van ons jongmense verwag om op te staan vir hul taal, kultuur en erfenis as hulle dit nie ken nie. So kom ons leer hulle daarvan. Moedig jou kinders aan om aan te sluit by die Voortrekkers. As jy in Gauteng bly, neem jou kinders na die Voortrekkermonument en vertel vir hulle die stories van Piet Retief en Andries Pretorius. As jy in die Kaap bly, gaan wys jou kinders die Taalmonument by die Paarl en wys hulle op die woorde by die ingnag: "Dit is ons erns". In die Noord-Kaap is daar Magersfontein en in die Vrystaat-Natal omgewing die Bloedriviergedenkmonument.
Kom ons betree dan die meer moderne tyd. Vertel vir jou kinders hoe die Afrikaner uit absolute armoede verrys het ná die ABO en die Groot Depressie en met moeite en eie geld instansies soos Sanlam en Absa gevestig het. Vertel jou kinders hoe Afrikaner-bloed, -sweet en -trane die land gebou het tot 'n moderne staat. Vertel hulle van die Afrikaner se uitvindings wat die wêreld verander het.
Jy hoef nie 'n aktivis te word om 'n bydrae te lewer nie, jy hoef net te help.
Ons probeer altyd om die res van die land te oortuig waarom ons hier hoort en wat ons gedoen het om dit te verdien, maar ons weet self nie regtig hoekom nie. Sodra ons vir ons mense iets gee om op trots te wees, het ons iets waarvoor ons kan baklei. Kom ons maak soos in die 1930's en vat hande, al verskil die Afrikaner volk se idees van politiek, kan ons saamstaan op grond van ons taal, kultuur en erfenis. Kom ons bou onsself weer op tot 'n mag waarmee rekenskap gehou moet word. Kom ons sê vir onsself en die res van die wêreld niemand kan net oor ons kan loop nie, want ons is Afrikaners.
Ek laat julle met 'n aanhaling van Bok van Blerk se liedjie, "Sing Afrikaner Sing":
"Sing Afrikaner sing, as ons almal een word kan ons die stilte breek"
Derde Jaar Ingenieurswese Student
Die brief is verkort om by die woordbeperking van 500 tot 600 woorde per brief te pas
AMEN Pieter Burger. Het ons land maar meer jong mans soos jy gehad!!
Puik gestel en ek hoop regtig daar is baie mense wat hierdie voorstelle sal onthou en dit doen. Daar is so baie om ons afrikaner kinders te leer. Ek hou my klein kinders op hoogte in samewerking met hulle ouers, wat dit ook doen. Ons is trotse afrikaners, waarom moet ons wegkruip? Ons moet een word in ons taal.
Ek wonder soms of die grootouers die kleinkinders moet vertel van die verlede omdat in my eie omstandighede my oupa my as kind in die laat 1950 altyd van die ABO vertel het en vreeslik verbitterd was teenoor Engelse.Die selfde het met my gebeur in die laat 1980 toe ons andersdenkendes deur die media as agterlik en ver-regs bespot en verkleineer was daarom is baie van ons nog verbitterd vandag.Die resultaat van NP wigte en teen wigte wat onwerkbaar is tref ons ten volle vandag teenoor ons eie Selfbeskikking wat ons destyds al voor beywer het.Dit lyk my ons ouer… Lees meer »
Gaan doen Tradisionele Boeredanse, ook Volkspele, lees meer oor ons volksboukuns, kom meer te wete oor ons volksgeneeskuns, ons volksgelowe, ons geloof van die volk, ons volkswetenskap, volkskuns volkstaal, volksliedjies, ons volksbedrywe, ens. ens.
Het iemand dalk vir my n "link", webwerf of bron, waar ek kan gaan lees oor ons afrikaner geskiedenis asook al die verhale oor ons helde. Dit is moeilik om op die internet te weet hoe geloofwaardig die webwerf is wat jy gebruik.